PMIndiaData/PMIndiaSum huggingface dataset:
मंत्रिमंडल को शांतिपूर्ण उद्देश्‍यों के लिए बाह्य अंतरिक्ष की खोज और उपयोग के बारे में भारत और साओ टोम एवं प्रिंसिप के बीच हुए समझौते से अवगत कराया गया गया

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल को शांतिपूर्ण उद्देश्यों के लिए बाह्य अंतरिक्ष की खोज और उसके इस्तेमाल में सहयोग पर आधारित भारत और साओ टोम व प्रिंसिप के बीच हुए समझौते के बारे में बताया गया। इस समझौते पर 7 सितंबर, 2018 को नई दिल्ली में हस्ताक्षर किये गये थे। मुख्य विशेषताएं : इस समझौते से पृथ्वी के दूर-संवेदी क्षेत्र, उपग्रह संचार, उपग्रह खोज, अंतरिक्ष विज्ञान और बाह्य अंतरिक्ष की खोज के बारे के में नई अनुसंधान गतिविधियों और उनके प्रयोग की संभावना का पता लगाने के लिए प्रोत्‍साहन मिलेगा। इस समझौते से लोगों के लाभ के लिए अंतरिक्ष प्रौद्योगिकियों के इस्तेमाल के क्षेत्र में अऩेक गतिविधियों को संयुक्‍त रूप से आयोजित करने और विकसित करने के कार्य को बढ़ावा मिलेगा। इस प्रकार दोनों देशों के सभी हिस्सों और क्षेत्रों को लाभ होगा। मुख्य प्रभाव : इस समझौते से पृथ्वी के दूर-संवेदी क्षेत्र, उपग्रह संचार, उपग्रह खोज, अंतरिक्ष विज्ञान और बाह्य अंतरिक्ष की खोज के बारे के में नई अनुसंधान गतिविधियों और उनके प्रयोग की संभावना का पता लगाने के लिए प्रोत्‍साहन मिलेगा। इस समझौते से लोगों के लाभ के लिए अंतरिक्ष प्रौद्योगिकियों के इस्तेमाल के क्षेत्र में अऩेक गतिविधियों को संयुक्‍त रूप से आयोजित करने और विकसित करने के कार्य को बढ़ावा मिलेगा। इस प्रकार दोनों देशों के सभी हिस्सों और क्षेत्रों को लाभ होगा। पृष्ठभूमि : भारत के साथ अंतरिक्ष सहयोग के लिए साओ टोम व प्रिंसिप की सरकार के दिलचस्‍पी के बारे में अंतरिक्ष विभाग के विचारों का पता लगाने के लिए विदेश मंत्रालय (नवंबर, 2017) और राष्‍ट्रीय सुरक्षा परिषद सचिवालय एनएससीएस (जनवरी, 2018) के पत्रों के बाद इसरो ने साओ टोम व प्रिंसिप के भौगोलिक स्‍थिति का प्राथमिक अध्‍ययन किया। साओ टोम व प्रिंसिप ने अपने देश में उपग्रह ट्रैकिंग स्‍टेशन की स्‍थापना करने और उसकी वित्‍तीय लागत के बारे में अंतरिक्ष विभाग से विचार करने के लिए भी कहा था। इसरो ने अपने अध्‍ययन के बाद साओ टोम व प्रिंसिप में भारतीय उपग्रह ग्राउंड स्‍टेशन की उपयुक्‍तता के बारे में एनएससीएस को अवगत करा दिया था। इसके अलावा, मार्च, 2018 के अंतिम सप्ताह में भारतीय अंतरिक्ष अनुसंधान संगठन (इसरो) और साओ टोम व प्रिंसिप की सरकार के मध्‍य एक आशय पत्र (एलओआई) पर हस्‍ताक्षर किए गए। इसमें इसरो का प्रतिनिधित्‍व इसरो के चेयरमैन और साओ टोम प्रिंसिप की सरकार की ओर से वहां के विदेश एवं समुदाय मंत्री ने किया। यह आशय पत्र पर भारतीय अंतरिक्ष कार्यक्रम के लिए साओ टोम प्रिंसिप में ग्राउंड स्‍टेशन की स्‍थापना और परिचालन के लिए हस्‍ताक्षर किए गए हैं। साओ टोम व प्रिंसिप के अधिकारियों के आमंत्रण पर, इसरो की एक विशेषज्ञ टीम ने साओ टोम व प्रिंसिप द्वीपसमूह का दौरा किया और ग्राउंड स्‍टेशन की स्थापना के लिए एक उपयुक्त भू-खंड का चयन किया। ग्राउंड स्‍टेशन स्थापित करना एक विशेष कार्य है इसलिए उपयुक्‍त प्रौद्योगियों की स्थापना के द्वारा ग्राउंड स्‍टेशन का लाभ प्राप्त करने के लिए दोनों देशों के बीच अतिरिक्त सहयोग की आवश्यकता है। इसलिए दोनों देशों ने इस समझौते पर हस्ताक्षर करना स्वीकार किया, जिसमें “शांतिपूर्ण उद्देश्यों के लिए बाह्य अंतरिक्ष की खोज और उसके इस्तेमाल के क्षेत्र में सहयोग” नामक शीर्षक के तहत अंतरिक्ष से जुड़े बहुविध क्रियाक्लाप शामिल हैं।
लेजर इंटरफेरोमीटर ग्रैविटेशनल वेव ऑब्ज़र्वेटरी (लिगो) के वैज्ञानिकों ने प्रधानमंत्री से मुलाकात की

लेजर इंटरफेरोमीटर ग्रैविटेशनल वेव ऑब्ज़र्वेटरी (लिगो) के वैज्ञानिकों के दल ने वृहस्‍पतिवार को वाशिं‍गटन डीसी में प्रधानमंत्री श्री नरेन्‍द्र मोदी से मुलाकात की। यूएस नेशनल साइंस फाउंडेशन के निदेशक डॉ. फ्रांस कार्दोवा के नेतृत्‍व वाले इस दल में लिगो परियोजना से संबद्ध तीन भारतीय युवा वैज्ञानिक भी शामिल थे। डॉ. कार्दोवा ने कहा कि लिगो परियोजना के भविष्‍य के लिए भारत बेहद महत्‍वपूर्ण है। प्रधानमंत्री ने लिगो परियोजना को भारत-अमेरिका वैज्ञानिक सहयोग का महान उदाहरण करार देते हुए कहा कि इस परियोजना की सफलता भारतीय वैज्ञानिकों की समस्‍त युवा पीढ़ी को प्रेरणा देगी। उन्‍होंने लिगो परियोजना से संबद्ध भारतीय वैज्ञानिकों से अनुरोध किया कि वे जितना ज्‍यादा से ज्‍यादा संभव हो सके, भारतीय छात्रों के साथ संवाद करें और भारतीय विश्‍वविद्यालयों का दौरा करें। वाशिं‍गटन डीसी में प्रधानमंत्री की लिगो वैज्ञानिकों से मुलाकात नई दिल्‍ली में इंस्‍टीट्यूट ऑफ प्‍लाज्‍मा रिसर्च के वैज्ञानिकों से मुलाकात के दो दिन बाद हुई, वे भी लिगो परियोजना पर ही काम कर रहे हैं। भारत में लेजर इंटरफेरोमीटर ग्रैविटेशनल वेव ऑब्ज़र्वेटरी (लिगो) की स्‍थापना से संबंधित सहमति पत्र पर प्रधानमंत्री की मौजूदगी में हस्‍ताक्षर हुए। इस समझौते पर यूएस नेशनल साइंस फाउंडेशन के निदेशक डॉ. फ्रांस कार्दोवा और भारत में परमाणु ऊर्जा विभाग के सचिव डॉ. शेखर बसु ने हस्‍ताक्षर किये।
नागा होहो प्रतिनिधिमंडल ने प्रधानमंत्री श्री नरेन्‍द्र मोदी से मुलाकात की

नागा संगठन- नागा होहो के एक छह सदस्‍यीय प्रतिनिधिमंडल ने आज प्रधानमंत्री श्री नरेन्‍द्र मोदी से मुलाकात की। नागा होहो के अध्‍यक्ष श्री छुबा ओजूकुम ने इस प्रतिनिधिमंडल की अगुवाई की। इन सदस्‍यों ने पूर्वोत्‍तर के विकास के लिए प्रधानमंत्री के दृष्टिकोण की सराहना की। उन्‍होंने समूचे पूर्वोत्‍तर क्षेत्र में शांति की अपनी प्रतिबद्धता पर जोर दिया।
स्वच्छ भारत मिशन (ग्रामीण) को सहयोग देगा विश्व बैंक

प्रधानमंत्री श्री नरेन्द्र मोदी की अध्यक्षता में हुई केंद्रीय मंत्रिमंडल की बैठक में आज स्वच्छ भारत मिशन (ग्रामीण) {एसबीएम (जी)) के लिए विश्व बैंक की 1,500 मिलियन डॉलर वाली परियोजना को मंजूरी दी गई। यह परियोजना मूल रूप से मौजूदा एसबीएम-जी में राज्यों को उनके प्रदर्शन के आधार पर प्रोत्साहित करती है। मंत्रिमंडल द्वारा राज्यों को प्रोत्साहन की मंजूरी 24 सितंबर, 2014 को स्वच्छ भारत मिशन (ग्रामीण) को मंजूरी देते समय दी गई थी। वर्तमान अनुमोदन में विश्व बैंक ऋण के माध्यम से इस तरह के प्रोत्साहन की व्यवस्था का प्रावधान है। अनुमोदित परियोजना के तहत राज्यों के प्रदर्शन को निश्चित मापदंडों के आधार पर मापा जाएगा जिसे डिसबर्समेंट-लिंक्ड इंडीकेटर्स (डीएलआई) कहा जाता है। तीन डीएलआई इस प्रकार हैं। 1 के तहत धन का आवंटन जनसंख्या के आधार पर किया जाएगा।
प्रधानमंत्री ने राजस्‍व ज्ञान संगम पर कर प्रशासकों को सम्‍बोधित किया

प्रधानमंत्री श्री नरेन्‍द्र मोदी ने आज राजस्‍व ज्ञान संगम के अवसर पर कर प्रशासकों को सम्‍बोधित किया। यह पहला मौका है जब केन्‍द्रीय प्रत्‍यक्ष कर बोर्ड (सीबीडीटी) और केन्‍द्रीय उत्‍पाद एवं सीमा शुल्‍क बोर्ड (सीबीईसी) – दो राजस्‍व बोर्ड एक साथ सम्‍मेलन कर रहे हैं। प्रधानमंत्री ने अपने सम्‍बोधन का शुभारंभ अधिकारियों से सुझाव आमंत्रित करने के द्वारा किया। कुछ अधिकारियों ने डिजिटलीकरण, स्‍वैच्छिक कर अनुपालन, करदाताओं के लिए सुविधा, कराधार में वृद्धि, कर प्रशासकों के लिए डिजिटल और भौतिक बुनियादी ढांचे का उन्‍नयन आदि जैसे विभिन्‍न विषयों पर अपने विचार व्‍यक्‍त किये। प्रधानमंत्री ने राजस्‍व ज्ञान संगम के दौरान अधिकारियों को अपने विचारों को स्‍वतंत्र और स्‍वछंद रूप से आदान-प्रदान करने के लिए प्रोत्‍साहित किया। उन्‍होंने जोर देते हुए कहा कि सभी नागरिकों के बीच कानून के प्रति सम्‍मान, कर से बचने वालों के मन में कानून का भय होना चाहिए और लोगों को कर प्रशासकों से डर नहीं होना चाहिए। उन्‍होंने कहा कि भारत आज अपने इतिहास में एक विशिष्‍ट स्‍तर पर है और इसके लोगों की उच्‍च आकांक्षाओं को सरकार के द्वारा पूरा किए जाने की आवश्‍यकता है ताकि वे इसे राष्‍ट्र के विकास में परिवर्तित कर सकें। उन्‍होंने प्रणाली में विश्‍वास पैदा करने के लिए कर प्रशासकों की आवश्‍यकता पर भी बल दिया। स्‍वेच्‍छा से गैस सब्सि‍डी को छोड़ने की ‘इसे छोड़ दो’ पहल का उदाहरण देते हुए उन्‍होंने कहा कि कराधार में भी सारगर्भित ढंग से वृद्धि की जा सकती है ताकि कर प्रशासक एक परिवर्तन लाने की दिशा में अपने नेतृत्‍व का प्रदर्शन कर सकें। प्रधानमंत्री ने कर प्रशासकों के लिए एक पांच सूत्रीय चार्टर –रेपिड: अर्थात राजस्‍व के लिए आर, जवाबदेही के लिए ए, सत्‍यनिष्‍ठा के लिए पी, सूचना के लिए आई और डिजिटलीकरण के लिए डी, को रेखांकित किया। इस अवसर पर वित्‍तमंत्री श्री अरूण जेटली, वित्‍त राज्‍यमंत्री श्री जयंत सिन्‍हा, प्रधानमंत्री के प्रधान सचिव श्री नृपेन्‍द्र मिश्र, राजस्‍व सचिव श्री हसमुख अधिया और सीबीडीटी एवं सीबीईसी के अध्‍यक्ष भी उपस्थित थे।
शांतिपूर्ण उद्देश्‍यों के लिए वाह्य अंतरिक्ष के उपयोग और अन्‍वेषण में सहयोग पर भारत और वियतनाम के बीच फ्रेमवर्क समझौते से मंत्रिमंडल को अवगत कराया

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल को शांतिपूर्ण उद्देश्‍यों के लिए वाह्य अंतरिक्ष के उपयोग और अन्‍वेषण में सहयोग पर भारत और वियतनाम के बीच फ्रेमवर्क समझौते से अवगत कराया गया। इस फ्रेमवर्क समझौते पर 3 सितंबर 2016 को हस्‍ताक्षर किए गए थे। यह फ्रेमवर्क समझौता अंतरिक्ष विज्ञान, प्रौद्योगिकी और पृथ्‍वी के सुदूर संवेदन, उपग्रह संचार एवं उपग्रह आधारित नेविगेशन, अंतरिक्ष विज्ञान एवं ग्रहों के अन्‍वेषण, अंतरिक्ष यान व अंतरिक्ष प्रणाली व ग्राउंड सिस्‍टम के उपयोग एवं अंतरिक्ष प्रौद्योगिकी के अनुप्रयोग सहित तमाम अनुप्रयोगों में संभावित हित क्षेत्रों को आगे बढ़ाने में समर्थ होगा। इस फ्रेमवर्क समझौते के माध्‍यम से वियतनाम के साथ सहयोग से मानवता के लाभ के लिए अंतरिक्ष प्रौद्योगिकी के अनुप्रयोग के क्षेत्र में संयुक्‍त गतिविधियों के विकास का मार्ग प्रशस्‍त होगा। यह फ्रेमवर्क समझौता पृथ्‍वी के सुदूर संवेदन, उपग्रह संचार, उपग्रह नेविगेशन, अंतरिक्ष विज्ञान एवं वाह्य अंतरिक्ष के अन्‍वेषण के क्षेत्र में नई अनुसंधान गतिविधियों और अनुप्रयोग की संभावनाओं का पता लगाने के लिए प्रोत्‍साहित करेगा।
प्रधानमंत्री ने फर्स्ट सोलर के सीईओ श्री मार्क विडमार के साथ बैठक की

प्रधानमंत्री श्री नरेन्द्र मोदी ने फर्स्ट सोलर के सीईओ श्री मार्क विडमार से मुलाकात की। उन्होंने भारत के अक्षय ऊर्जा परिदृश्य खासतौर से सौर ऊर्जा क्षमता और 2030 तक नवीकरणीय स्रोतों से 450 गीगावाट बिजली उत्पादन के हमारे लक्ष्य के बारे में बातचीत की। हाल ही में लॉन्च की गई प्रोडक्शन लिंक्ड इंसेंटिव (पीएलआई) योजना का लाभ उठाकर अपनी अनोखी थिन-फिल्म तकनीक के इस्तेमाल से भारत में विनिर्माण केंद्रों की स्थापना में फर्स्ट सोलर की रुचि और वैश्विक आपूर्ति श्रृंखलाओं में भारत को शामिल करने पर भी चर्चा हुई।
आर्ष विद्या गुरूकुलम के संस्‍थापक स्‍वामी दयानंद सरस्‍वती ने प्रधानमंत्री से मुलाकात की

आर्ष विद्या गुरूकुलम, कोयम्‍बटूर, तमिलनाडु के संस्‍थापक स्‍वामी दयानंद सरस्‍वती ने आज प्रधानमंत्री, श्री नरेन्‍द्र मोदी से मुलाकात की। उनके साथ स्‍वामी परमात्‍मानंद जी एवं स्‍वामिनी धान्‍यानंद जी भी थीं। उन्‍होंने प्रधानमंत्री को देश की सेवा, साहस और दयाभाव से करने का आशीर्वाद दिया।
प्रधानमंत्री ने वर्धा चक्रवात से प्रभावित लोगों की सुरक्षा के लिए प्रार्थना की

प्रधानमंत्री श्री नरेन्द्र मोदी ने वर्धा चक्रवात के कारण खराब मौसम से प्रभावित सभी लोगों की सुरक्षा के लिए प्रार्थना की है। प्रधानमंत्री ने यह भी कहा है कि सभी प्रभावित लोगों की जानमाल की सुरक्षा के लिए केंद्र सरकार स्थानीय प्रशासन और सेना के साथ मिलकर काम कर रही है। प्रधानमंत्री ने कहा, ‘मैं वर्धा चक्रवात के कारण खराब मौसम से प्रभावित लोगों की सुरक्षा के लिए प्रार्थना करता हूं। सुरक्षित रहें। केंद्र, एनडीएमएइंडिया जानमाल की सुरक्षा के लिए स्थानीय प्रशासन और सेना के साथ मिलकर काम कर रही है।‘
प्रधानमंत्री और राष्‍ट्रपति पुतिन ने एक-दूसरे को शुभकामनाएं दीं

प्रधानमंत्री श्री नरेंद्र मोदी और रूस के राष्‍ट्रपति श्री ब्‍लादिमीर पुतिन ने आज दूरभाष पर बातचीत के दौरान वर्ष 2019 के लिए एक-दूसरे को हार्दिक शुभकामनाएं दी हैं। प्रधानमंत्री ने क्रिसमस के अवसर पर भी रूस के राष्‍ट्रपति और वहां की जनता के लिए शुभकामनाएं दी हैं, जिसे रूस में आज मनाया जा रहा है। दोनों नेताओं ने पिछले वर्ष में दोनों देशों के बीच विशेष रणनीतिक साझेदारी के परिणामस्‍वरूप प्रमुख उपलब्‍धियों पर खुशी व्‍यक्‍त की। मई में सोची में और अक्‍टूबर में वार्षिक सम्‍मेलन के लिए राष्‍ट्रपति पुतिन के नई दिल्‍ली के दौरे के अवसर पर विविध चर्चाओं की सफलता की चर्चा करते हुए, दोनों नेताओं ने द्विपक्षीय संबंध कायम रखने के बारे में सहमति व्‍यक्‍त की। राष्‍ट्रपति पुतिन ने सितम्‍बर, 2019 में आयोजित होने वाली वार्षिक इस्‍टर्न इकनॉमिक फोरम के लिए अपना आमंत्रण दोहराया। इस दौरान रक्षा और आतंकवाद से निपटने सहित अनेक प्रमुख क्षेत्रों में द्विपक्षीय सहयोग के बारे में भी बातचीत हुई। दोनों नेता इस बात पर सहमत थे कि वैश्‍विक बहुपक्षीय प्रणाली में भारत-रूस के बीच सहयोग की एक महत्‍वपूर्ण भूमिका है। इसलिए दोनों देश संयुक्‍त राष्‍ट्र, ब्रिक्‍स, एससीओ और अन्‍य बहुपक्षीय संगठनों में अपना निकट संपर्क कायम रखेंगे।
लोकनायक जयप्रकाश नारायण की जयंती पर प्रधानमंत्री नई दिल्ली के विज्ञान भवन में लोकतंत्र प्रहरी अभिनदंन कार्यक्रम में शामिल होंगे; मुम्बई में डॉ. बाबा साहब अम्बेडकर स्मारक का शिलान्यास भी करेंगे

मुम्बई में डॉ. बाबा साहब अम्बेडकर स्मारक का शिलान्यास भी करेंगे। प्रधानमंत्री श्री नरेन्द्र मोदी कल नई दिल्‍ली के विज्ञान भवन में लोकतंत्र प्रहरी अभिनदंन कार्यक्रम में शामिल होंगे। यह कार्यक्रम भारत रत्‍न लोकनायक जयप्रकाश नारायण की जयंती के अवसर पर आयोजित किया जा रहा है। कार्यक्रम के बाद श्री मोदी मुम्‍बई जाएंगे। प्रधानमंत्री चैत्‍य भूमि पर डॉ. बाबा साहब अम्‍बेडकर को श्रद्धा-सुमन अर्पित करने के बाद इन्‍दु मिल कम्‍पाउंड में डॉ. बाबा साहब अम्‍बेडकर स्‍मारक का शिलान्‍यास और पट्टिका का अनावरण करेंगे। प्रधानमंत्री जवाहर लाल बंदरगाह के चौथे कंटेनर टर्मिनल और मेट्रो के दो कॉरिडोरों की आधारशिला रखेंगे। उसके बाद प्रधानमंत्री श्री मोदी बान्‍द्रा-कुर्ला परिसर में एमएमआरडीए ग्राउंड पर एक जनसभा को सम्‍बोधित करेंगे।
अंतरराष्‍ट्रीय महिला दिवस पर प्रधानमंत्री का नारी शक्ति को सलाम

प्रधानमंत्री श्री नरेन्‍द्र मोदी ने अंतरराष्‍ट्रीय महिला दिवस के अवसर पर नारी शक्ति को सलाम किया है। उन्‍होंने एक संदेश में कहा “अंतर्राष्ट्रीय महिला दिवस पर हम अपनी अदम्य नारी शक्ति को सलाम करते हैं। हमें हमने उन फैसलों पर गर्व है जिन्होंने महिला सशक्तिकरण को और मजबूत किया है। विभिन्न क्षेत्रों में महिलाओं की शानदार उपलब्धियों पर प्रत्येक भारतीय को गर्व है। ”
जी-20 शिखर सम्मेलन में शामिल होने से पहले प्रधानमंत्री का वक्तव्य

जी-20 शिखर सम्मेलन में शामिल होने के लिए प्रस्थान करने से पहले प्रधानमंत्री श्री नरेन्द्र मोदी के वक्तव्य का मूल पाठ इस प्रकार हैः “मैं अर्जेन्टीना की मेजबानी में होने वाले 13वें जी-20 शिखर सम्मेलन में शामिल होने के लिए 29 नवंबर से 01 दिसंबर, 2018 तक ब्यूनर्स आर्यस की यात्रा करूंगा। जी-20 का लक्ष्य विश्व की बीस सबसे बड़ी अर्थव्यवस्थाओं के बीच बहुपक्षीय सहयोग को प्रोत्साहित करना है। यद्यपि दस वर्ष के अपने अस्तित्व में जी-20 ने स्थिर और सतत वैश्विक विकास को प्रोत्साहित करने का प्रयास किया है। यह उद्देश्य विकासशील देशों और भारत जैसी ऊभरती अर्थव्यवस्थाओं के लिए विशेष रूप से महत्वपूर्ण है। वैश्विक आर्थिक विकास और समृद्धि में भारत का योगदान सम्मेलन के विषय ‘उचित और सतत विकास के लिए सहमति बनाना’ के प्रति हमारे संकल्प को दिखाता है। मैं जी-20 के पिछले दस वर्षों के कार्यों की समीक्षा के लिए तथा आने वाले दशक की चुनौतियों का सामना करने के बारे में जी-20 देशों के नेताओं से मुलाकात के प्रति आशान्वित हूं। हम वैश्विक अर्थव्यवस्था और व्यवसाय की स्थिति, अंतर्राष्ट्रीय वित्तीय तथा कर प्रणालियों, कार्य भविष्य, महिला सशक्तिकरण, सरंचना तथा सतत विकास जैसे विषयों पर चर्चा करेंगे। वैश्विक अर्थव्यवस्था में नई जान डालने वाली ऊभरती अर्थव्यवस्थाएं आज अप्रत्याशित आर्थिक और टेक्नोलॉजी की चुनौतियों का सामना कर रही हैं। मैं बहुपक्षीय व्यवस्था में सुधार की आवश्यकताओं पर प्रकाश डालूंगा जो समकालीन वास्तविकाताओं को दिखाए और विश्व की बेहतरी के लिए सामूहिक कार्रवाई को कारगर ढंग से सुदृढ़ बनाए। अंतर्राष्ट्रीय सहयोग को मजबूत बनाने तथा भगोड़े आर्थिक अपराधियों और आतंकवाद के धनपोषण के विरुद्ध समन्वित कार्रवाई बढ़ाने की भी गंभीर आवश्यकता है। मैं सम्मेलन के अवसर पर आए विभिन्न नेताओं के साथ पारस्परिक हित के दिवपक्षीय विषयों पर बातचीत के लिए आशान्वित हूं।”
प्रधानमंत्री 15 अक्‍टूबर, 2015 को डॉ. ए.पी.जे अब्दुल कलाम की जयंती से जुड़े समारोह में भाग लेंगे

प्रधानमंत्री श्री नरेन्‍द्र मोदी 15 अक्‍टूबर, 2015 को नई दिल्‍ली स्थित डीआरडीओ भवन में पूर्व राष्‍ट्रपति, भारत रत्‍न डॉ. ए.पी.जे अब्दुल कलाम की जयंती से जुड़े समारोह में भाग लेंगे। प्रधानमंत्री इस अवसर पर डॉ. कलाम की प्रतिमा का अनावरण करेंगे। वह ‘डॉ. कलाम का जीवन उत्सव’ नामक फोटो प्रदर्शनी का उद्घाटन करने के साथ-साथ इसका अवलोकन भी करेंगे। प्रधानमंत्री डीआरडीओ भवन स्थित कोठारी सभागार में उपस्थित लोगों को संबोधित करेंगे।
पुर्तगाल के लिस्बन में भारतीय समुदाय से मिले प्रधानमंत्री

पुर्तगाल की ऐतिहासिक यात्रा पर गए प्रधानमंत्री नरेन्द्र मोदी लिस्बन में भारतीय समुदाय के लोगों से मिले और उनसे बातचीत की। अपने संबोधन के दौरान श्री मोदी ने भारत-पुर्तगाल साझेदारी के विभिन्न पहलुओं को रेखांकित किया। प्रधानमंत्री ने एंटोनियो गुटेरस के साथ अपनी मुलाकात का जिक्र किया। गुटेरस पुर्तगाल के पूर्व प्रधानमंत्री रहे हैं। प्रधानमंत्री ने योग एवं समग्र स्वास्थ्य देखभाल की बात की और योग का संदेश आगे ले जाने में पुर्तगाल द्वारा निभाई जा रही भूमिका को सराहा। प्रधानमंत्री मोदी ने कहा कि अब भारत दुनिया के तेजी से विकास कर रहे देशों में से एक है। इसरो के वैज्ञानिकों की भूमिका का जिक्र करते हुए श्री मोदी ने कहा, ‘अंतरिक्ष के क्षेत्र में हमारे वैज्ञानिकों ने बहुत अच्छा काम किया है। हाल ही में 30 नैनो सैटेलाइट प्रक्षेपित की गई हैं।’ इससे पहले, उन्होंने पुर्तगाल के जंगलों में लगी आग के कारण हुई जनहानि पर शोक प्रकट किया। प्रधानमंत्री ने पुर्तगाली प्रधानमंत्री एंटोनियो कोस्टा को ओवरसीज सिटीजन ऑफ इंडिया कार्ड भी प्रदान किया।
केंद्रीय मंत्रिमंडल ने राष्ट्रीय जैव-ईंधन नीति– 2018 में संशोधन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने राष्ट्रीय जैव-ईंधन नीति-2018 में संशोधन किये जाने को मंजूरी दे दी है। राष्ट्रीय जैव-ईधन नीति, जिसे नवीन एवं नवीकरणीय ऊर्जा मंत्रालय के जरिये 2009 में लागू किया गया था, के स्थान पर “राष्ट्रीय जैव-ईंधन नीति-2018” को पेट्रोलियम एवं प्राकृतिक गैस मंत्रालय ने 04 जून, 2018 को अधिसूचित किया था। जैव-ईंधन में होने वाली प्रगति को ध्यान में रखते हुये राष्ट्रीय जैव-ईंधन समन्वय समिति (एनबीसीसी) की विभिन्न बैठकों में जैव-ईंधन उत्पादन बढ़ाने का निर्णय लिया गया। इसी तरह 01 अप्रैल, 2023 से देशभर में 20 प्रतिशत तक की एथेनॉल की मात्रा वाले एथेनॉल मिश्रित पेट्रोल के लिये पहलकदमी करने के बारे में स्थायी समिति की सिफारिशों पर भी निर्णय लिया गया, जिसके अलोक में राष्ट्रीय जैव-ईंधन नीति में संशोधन किये जा रहे हैं। राष्ट्रीय जैव-ईंधन नीति के लिये स्वीकृत मुख्य संशोधन इस प्रकार हैं: i. जैव-ईंधन के उत्पादन के लिये अधिक फीडस्टॉक्स को मंजूरी, ii. पेट्रोल में 20 प्रतिशत एथेनॉल के मिश्रण के लक्ष्य को ईएसवाई 2030 से पहले 2025-26 में ही प्राप्त करने के लिए पहलकदमी करना, iii. मेक इन इंडिया कार्यक्रम के तहत विशेष आर्थिक जोन (सेज)/निर्यातोन्मुख इकाइयों (ईओयू) द्वारा देश में जैव-ईंधन के उत्पादन को प्रोत्साहन, iv. एनबीसीसी में नये सदस्यों को जोड़ना, v. विशेष मामलों में जैव-ईंधन के निर्यात की अनुमति देना, और vi. राष्ट्रीय जैव-ईंधन समन्वय समिति की बैठकों के दौरान लिये गये निर्णयों के अनुपालन में नीति में कतिपय वाक्यों को काटना/संशोधित करना। इस प्रस्ताव ने स्वदेशी प्रौद्योगिकियों के विकास के लिये आकर्षण और समर्थन बढ़ेगा, जिससे मेक इन इंडिया अभियान का मार्ग प्रशस्त होगा; तदनुसार और अधिक रोजगार पैदा होंगे। मौजूदा राष्ट्रीय जैव-ईंधन नीति 2018 के दौरान अस्तित्व में आई थी। इस प्रस्तावित संशोधन से मेक इन इंडिया अभियान का मार्ग प्रशस्त होगा तथा जैव-ईंधन के अधिक से अधिक उत्पादन के जरिये पेट्रोलियम उत्पादों के आयात में कटौती संभव होगी। जैव-ईंधन के लिये कई सारे फीडस्टॉक्स को मंजूरी दी जा रही है। इस कदम से आत्मनिर्भर भारत को प्रोत्साहन मिलेगा तथा 2047 तक भारत के “ऊर्जा के मामले में स्वतंत्र” होने के प्रधानमंत्री की परिकल्पना को गति मिलेगी।
प्रधानमंत्री ने तेजस्विनी सावंत को महिलाओं की 50 मीटर राइफल 3 पोजीशन प्रतियोगिता में स्वर्ण पदक जीतने पर बधाई दी

प्रधानमंत्री श्री नरेन्द्र मोदी ने तेजस्विनी सावंत को महिलाओं की 50 मीटर राइफल 3 पोजीशन प्रतियोगिता में स्वर्ण पदक जीतने पर बधाई दी है। प्रधानमंत्री ने कहा, “दो दिन में दो पदक! महिलाओं की 50 मीटर राइफल 3 पोजीशन प्रतियोगिता में स्वर्ण पदक जीतने पर बधाई तेजस्विनी सावंत। हमें इस बात की भी खुशी हुई है कि उन्होंने फाइनल में राष्ट्रमंडल खेलों का रिकार्ड स्थापित किया है।”
प्रधानमंत्री ने सावनी योजना के अधीन अजी डैम की भराई का शुभारंभ किया

प्रधानमंत्री श्री नरेन्‍द्र मोदी ने आज सावनी योजना के अधीन राजकोट के निकट अजी डैम की भराई का शुभारंभ किया। इस अवसर पर एक जनसभा को संबोधित करते हुए कहा कि पिछले दिनों की तुलना में गुजरात काफी आगे बढ़ा है जब यह पानी की अत्यधिक कमी की समस्या का सामना कर रहा था। उन्होंने कहा कि पिछले दो दशकों में गुजरात की विकास यात्रा में काफी सकारात्मक बदलाव हुए हैं। जल्द -से -जल्द जल उपलब्ध करने के कार्य को सरकार की प्राथमिकता बताते हुए प्रधानमंत्री ने कहा कि जितनी अधिक संख्या में लोगों को पानी मुहैया होगा, प्रगति के और भी अधिक द्वार खुलेंगे। उन्होंने कहा कि अधिक से अधिक जल का सावधानीपूर्वक संरक्षण करना एक उत्तरदायित्व भी है। उन्होंने जल संरक्षण के क्षेत्र में अत्याधुनिक प्रौद्योगिकी के इस्तेमाल का आह्वान किया।
प्रधानमंत्री ने एनडीआरएफ को उसके 12वें स्थापना दिवस समारोह पर अभिवादन किया

प्रधानमंत्री श्री नरेंद्र मोदी ने एनडीआरएफ को उसके 12वें स्थापना दिवस समारोह पर अभिवादन किया है। प्रधानमंत्री ने कहा, “एनडीआरएफ टीम को उनके 12वें स्थापना दिवस समारोह पर अभिवादन। आपदा प्रतिक्रिया, बचाव और राहत में एनडीआरएफ के प्रयास प्रशंसनीय है। एनडीआरएफ प्रणालियों, प्रक्रियाओं को मजबूत करने और क्षमता निर्माण में सही दिशा में कार्य कर रहा है जिससे जीवन या संपत्ति की हानि को कम करने में मदद मिलती है।”
प्रधानमंत्री नई दिल्‍ली स्थित इस्‍कॉन मंदिर में गीता आराधना महोत्‍सव में शामिल हुए

प्रधानमंत्री श्री नरेन्‍द्र मोदी आज नई दिल्‍ली स्थित इस्‍कॉन मंदिर के गीता आराधना महोत्‍सव – भारत का गौरव सांस्‍कृतिक केन्‍द्र में शामिल हुए। प्रधानमंत्री ने इस्‍कॉन के श्रद्धालुओं द्वारा तैयार अनोखी भागवत गीता का विमोचन किया। इस गीता का आकार 2.8 मीटर है और वजन 800 किलोग्राम है। जनसमूह को संबोधित करते हुए प्रधानमंत्री ने कहा कि इस शानदार भागवत गीता का विमोचन करने का यह एक विशेष अवसर है। उन्‍होंने कहा कि यह अनोखी पुस्‍तक दुनिया के लिए भारत के ज्ञान का प्रतीक बनेगी। प्रधानमंत्री ने कहा कि लोकमान्‍य तिलक ने जेल में रहते हुए ‘गीता रहस्‍य’ लिखा था, जिसमें उन्‍होंने सरल तरीके से निष्‍काम कर्म के भगवान कृष्‍ण के संदेश का वर्णन किया था। उन्‍होंने कहा कि महात्‍मा गांधी ने लिखा “गांधी के अनुसार भागवत गीता”। उन्‍होंने कहा कि इस पुस्‍तक की एक प्रति उन्‍होंने अमरीका के पूर्व राष्‍ट्रपति बराक ओबामा को दी थी। प्रधानमंत्री ने इस ग्रंथ के बारे में विश्‍व स्‍तर पर जागरूकता बढ़ाने में श्रीला भक्तिवेदांत प्रभुपादजी के प्रयासों की सराहना की। प्रधानमंत्री ने कहा कि भागवत गीता हमेशा हमारी मार्गदर्शक हो सकती है, जब हम जीवन में संकट की स्थिति का सामना कर रहे होते हैं। गीता के प्रसिद्ध श्‍लोक को याद करते हुए उन्‍होंने कहा कि ईश्‍वरीय शक्ति हमेशा हमारे साथ होती है, जब हम मानवता के दुश्‍मनों से मुकाबला करते हैं। उन्‍होंने कहा कि गीता हमें लोगों की और राष्‍ट्र की सेवा करने के लिए प्रेरित करती है। प्रधानमंत्री ने कहा कि भारतीय मूल्‍य और संस्‍कृति मानवता के सामने मौजूद अनेक समस्‍याओं का समाधान देती है। इस संदर्भ में उन्‍होंने योग और आयुर्वेद का जिक्र किया।
यूएसआईबीसी के बोर्ड सदस्‍यों ने प्रधानमंत्री से भेंट की

यूएस भारत व्‍यापार परिषद (यूएसआईबीसी) के बोर्ड सदस्‍यों ने आज प्रधानमंत्री श्री नरेन्‍द्र मोदी से मुलाकात की। सदस्‍यों ने इस सप्‍ताह मुम्‍बई में आयोजित इंडिया आइडिया फोरम के परिणामों के बारे में प्रधानमंत्री को जानकारी दी। व्‍यापार जगत की इन प्रमुख हस्तियों ने द्विपक्षीय व्‍यापार को 500 बिलियन डॉलर पहुंचाने के लिए एक रोडमैप तैयार करने की इच्‍छा व्‍यक्‍त की। बोर्ड सदस्‍य भारत में अपनी सीएसआर गतिविधियों को भी बढ़ाना चाहते हैं। सदस्‍यों के साथ बातचीत करते हुए प्रधानमंत्री श्री नरेन्‍द्र मोदी ने कहा कि भारत सरकार ने कई सुधार किए हैं। उन्‍होंने भारत में निवेश की असीम संभावनाओं का भी जिक्र किया तथा अमेरिकी निवेश समुदाय को देश में निवेश बढ़ाने के लिए प्रोत्‍साहित किया। भारत और यूएस के बीच साझा मूल्‍यों का उल्‍लेख करते हुए प्रधानमंत्री ने दोनों देशों के बीच नागरिकों के परस्‍पर संपर्क को बढ़ाने की जरूरत पर बल दिया।
प्रधानमंत्री ने इटालियन कॉन्ग्रिगेशन फॉर कृष्णा कॉन्शियसनेस (इस्कॉन)  के प्रतिनिधियों से भेंट की

प्रधानमंत्री श्री नरेन्द्र मोदी ने इटालियन कॉन्ग्रिगेशन फॉर कृष्णा कॉन्शियसनेस (इस्कॉन) के प्रतिनिधियों सहित विभिन्न संगठनों के समुदाय सदस्यों से भेंट करते हुए वार्तालाप किया। प्रधानमंत्री ने इटली में भगवद गीता के संदेश के प्रसार सहित विभिन्न सामाजिक गतिविधियों में उनके योगदान की सराहना भी की।
भारत और कोरिया के बीच श्रव्‍य–दृश्‍य सह-निर्माण समझौता

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आज भारत और कोरिया गणराज्‍य के बीच एक श्रव्‍य-दृश्‍य सह-निर्माण समझौते में प्रवेश के लिए अपनी मंजूरी दे दी है। इसके साथ ही मंत्रिमंडल ने इसके संपूर्ण आंतरिक सत्‍यापन प्रक्रिया और इस समझौते को लागू करने लायक बनाए जाने को भी मंजूरी दी है। प्रधानमंत्री के कोरिया गणराज्‍य के आगामी दौरे के अवसर पर समझौते पर हस्‍ताक्षर किए जाएंगे। दोनों देशों के फिल्‍म उद्योगों के बीच सहयोग से न केवल भारतीय फिल्‍मों के निर्यात को बढ़ावा मिलेगा बल्कि भारत और इसके संस्‍कृति के बारे में जागरुकता पैदा करने की दिशा में एक उत्‍प्रेरक के रूप में भी काम करेगा। इससे दोनों देशों के बीच द्विपक्षीय व्‍यापार बढ़ाने में मदद मिलेगी। दोनों सरकारों के बीच प्रस्‍तावित समझौते से निम्‍नलिखित लाभ प्राप्‍त होने की उम्‍मीद है:- 1. दोनों देशों के फिल्‍म निर्माताओं को अपनी सृजनशीलता, कला संबंधी, तकनीकी, वित्‍तीय और विपणन संसाधनों को एक साथ जोड़कर फिल्‍मों के सह-निर्माण का अवसर मिलेगा। 2. इससे द्विपक्षीय संबंध मजबूत होंगे। 3. इससे दोनों देशों के बीच कला और संस्‍कृति का आदान-प्रदान होगा और दोनों देशों के लोगों के बीच सद्भाव और बेहतर समझ कायम होंगे। 4. सह-निर्माण से भारत के ‘सॉफ्ट पावर’ के सृजन और उसे दर्शाने का असर उपलब्‍ध होगा। 5. इससे कलाकारों, तकनीकविदों के साथ ही गैर-तकनीकी लोगों को फिल्‍म निर्माण सहित फिल्‍म निर्माण-पश्‍चात् कार्यों और इसके विपणन के क्षेत्र में रोजगार मिलेगा और देश के सकल घरेलू उत्‍पाद में योगदान होगा। 6. भारत को विश्‍वभर में फिल्‍मों की शूटिंग के लिए एक प्राथमिक गंतव्‍य के रूप में स्‍थापित किया जा सकेगा। 7. इससे देश में विदेशी मुद्रा का प्रवाह बढेगा। 8. इससे फिल्‍म निर्माण के लिए वित्‍तपोषण को पारदर्शी बनाने में मदद मिलेगी। कोरिया गणराज्‍य एक प्रमुख पूर्वी एशियाई देश है जिसके साथ भारत का पिछले काफी समय से बहुपक्षीय संबंध कायम रहा है। श्रव्‍य-दृश्‍य सह-निर्माण समझौते से दोनों देशों के फिल्‍म उद्योगों के लिए एक नए अवसरों का द्वार खुलेगा।